  Туспуктэм: Наталия Сильвестрова Наталия Сильвестрова 21-тӥ тулыспалэ Ижкарын Калыкъёслэн эшъяськон юртазы Анай кыллэсь нуналзэ пусйизы. «Уроки родного языка» фестиваль-практикум улсын бадӟымъёс но пичиос элькунын улӥсь калыкъёслэн анай кылъёсынызы тодматскизы. Ужрадэ ивортодэтъя «Удмуртия» агентстволэн корреспондентэз вуылӥз. « Удмуртиын 130-лэсь трос калыкъёс уло. Огшоры улонамы ми анай кыллэсь интызэ но кулэлыксэ котьку ик ум валаське. Ми соин вераськиськомы, гожъяськиськом, сое кылзӥськиськом, соин ивортодэт басьтӥськом. Таӵе праздникъёс туж кулэ, соос ог-огмес ӟечгес тодыны луонлык сёто » Людмила Соковикова, Удмуртиысь йӧскалык политикая министрлэн воштӥсез Ужрадэ 300-лэсь трос адями мыло-кыдо пыриськиз. Пичи урокъёс 12 кылъёсъя ортчизы: удмурт, ӟуч, бигер, пор, бесерман, иврит, армян, азербайджан, узбек, чуваш, корей, грек. Элькунысь йӧскалык политикая министерствоысь йӧскалык кусыпъёсты тупатонъя ёзэтэн кивалтӥсьлэн воштӥсез Анисья Маркова удмурт кылъя урокъёс нуиз. Анай кылэз яратон семьядэ, калыктэ но солэсь сям-йылолъёстэ гажан бордысь потэ, оске со. « Куке тон вордӥськемын сыӵе семьяын, кыӵе ке но калыклэн семьяяз, выросъёсыз со калыклэн, улон шоры учкемез вирад пыӵамын. Соин ик, мон малпасько, солэсь уг яра куштӥськыны, со бордын адямилэн кужымез » Анисья Маркова, Удмуртиысь йӧскалык политикая министерствоысь йӧскалык кусыпъёсты тупатонъя ёзэтэн кивалтӥсьлэн воштӥсез Удмурт кылъя урокын ӟечбуръяськыны но асэныд тодматыны, аффрикатаосты шонер вераны дышетскизы. Дышетскисьёсты 33 буквалэсь кылдэм тужгес но кузь кыл паймытӥз — сюлэмшугъяськытӥсьтэмъёсызлэсьгес. Ижкарысь Светлана но удмурт кылъя уроке пыриськиз. Со анай кылзэ пыр-почгес эскерыны мылкыдзэ вераз. « Мон понна со кулэ, малы ке шуоно со мынам анай кылы, соин вераськеме потэ. Мон туж мӧзмисько, малы ке шуоно карын ваньзы ӟуч кылын верасько, удмурт кыл туж ӧжыт » Светлана, «Уроки родного языка» фестиваль-практикуме пыриськись Урокъёс вискын пӧртэм шулдыръяськонъёс но мастер-классъёс радъяськизы. Куноос удмурт эктонъёсты дышетӥзы, ӝӧквыл шудонъёсын шудӥзы, калык сиёнъёсты тодэмзэс эскеризы. Тодэ вайытом, дунне вылысь куд-ог кылъёс сярысь тунсыко но паймымон фактъёсты азьвыл дасям материалысьтымы тодыны быгатоды. Тегъёс: йӧскалыклулчеберет Мерлык праздникъёс Калыкъёслэнэшъяськонюртсы Ижкар Удмуртия  